佳雨應祈因思昔年諸友作詩今再敘舊
作者：朱長文
朝代：宋

paragraphs: 晏侯昔爲州，歲旱慶霖雨。
夫君與方子，吟思共清苦。
不才輒繼聲，玉石愧同處。
賡酬自邦君，高歌遍幕府。
開編讀英辭，風義恨修阻。
歷年屈指八，閱守今已五。
溫溫劉蘇州，揚仁美風土。
篇章極清新，操行到淳古。
去年掌膠庠，幸此廕德宇。
遇君來自西，暫作皋橋旅。
並游盍簪裾，良宴陪樽俎。
辱顧眼俱青，言詩多見與。
近當庚伏間，不雨病禾黍。
田乾如龜裂，一溉勞遠取。
如惔沴氣生，望歲羣心沮。
園居雖閒曠，何處逃藴暑。
使君憂憫深，雩祀以時舉。
精誠禱祠下，若與神告語。
隨車油雲飛，闔境膏澤溥。
槁苗興膴原，涸轍通別浦。
萬輪水可汲，千笠草務去。
秈禾與稏稻，指期入我庾。
清暉登溪山，餘潤滿林圃。
中吳垂白叟，買酒相抃舞。
掃石邀良朋，清風快談麈。
此時無一詩，歡意何以敘。
朝家日隆平，二聖保基緒。
施仁塞天淵，敷政皆堯禹。
舊臣留旦奭，新相拜房杜。
風和調舜琴，俗厚空周圄。
銷變召泰和，協氣應律呂。
吾儕夙承學，嘉慶幸親睹。
相期美康平，復見頌多稌。